b"\n_START_ARTICLE_\nRonnie Hazlehurst\n_START_SECTION_\nBakgrunn\n_START_PARAGRAPH_\nRonald Hazlehurst ble f\xc3\xb8dt i 1928 i Dukinfield, en by i Stor-Manchester i England. Faren var jernbanearbeider, mens moren var pianol\xc3\xa6rer. Han fikk tidlig en sterk interesse for musikk og avtjente blant annet f\xc3\xb8rstegangstjenesten som musiker i 4./7. Royal Dragoon Guards fra 1947 til 1949. P\xc3\xa5 siden spilte han i et band som senere gjorde flere opptredener i radiokanalen BBC Light Programme. Utover 1950-tallet hadde han en rekke str\xc3\xb8jobber som frilansmusiker p\xc3\xa5 ulike nattklubber og i produksjonsselskapet Granada Productions.\n_START_SECTION_\nBBC-karriere\n_START_PARAGRAPH_\nI 1961 ble Hazlehurst ansatt i BBC og jobbet seg oppover, inntil han ble musikksjef for BBCs underholdningsavdeling i 1968. I l\xc3\xb8pet av BBC-karrieren komponerte Hazlehurst kjenningsmelodien til en rekke komedieserier som F\xc3\xb8dt p\xc3\xa5 solsiden, Javel, herr statsr\xc3\xa5d og Javel, statsminister \xe2\x80\x93 samt Three Up, Two Down, Are You Being Served? og Last of the Summer Wine. Han arrangerte ogs\xc3\xa5 kjenningsmelodiene til en rekke andre serier og sp\xc3\xb8rreprogrammer p\xc3\xa5 BBC.\n_START_SECTION_\nEurovision Song Contest\n_START_PARAGRAPH_\nFor norske seere var nok Ronnie Hazlehurst kjent som dirigent for Storbritannia i Eurovision Song Contest. Han var musikalsk ansvarlig da konkurransen ble arrangert i Storbritannia i 1974, 1977 og 1982. I tillegg dirigerte han det britiske bidraget i 1977, 1982, 1987, 1988, 1989, 1991 og 1992. For \xc3\xa5 underbygge den engelske koreografien i det britiske bidraget i 1977, byttet Hazlehurst ut taktstokken med en paraply. P\xc3\xa5 hodet hadde han en bowlerhatt. _NEWLINE_Hazlehurst hadde ogs\xc3\xa5 en rolle i norske Melodi Grand Prix 1985, da som fagdommer i avstemningen. I likhet med de andre fagdommerne hadde Hazlehurst Anita Skorgans \xc2\xabKarma\xc2\xbb som favoritt, mens distriktjuryene gikk for \xc2\xabLa det swinge\xc2\xbb. Da programleder Rita Westvik spurte Ronnie Hazlehurst om han ikke trodde \xc2\xabLa det swinge\xc2\xbb kunne vinne Eurovision, svarte han: \xc2\xabI'm afraid not\xc2\xbb. En m\xc3\xa5ned senere vant \xc2\xabLa det swinge\xc2\xbb Eurovision Song Contest 1985, Norges f\xc3\xb8rste seier i konkurransen.\n_START_SECTION_\nAnnet\n_START_PARAGRAPH_\nHazlehurst flyttet fra Nord-London til Guernsey p\xc3\xa5 slutten av 1990-tallet. Han fortsatte \xc3\xa5 jobbe med musikk helt inntil han fikk hjerneslag 27. september 2007. Han gjenvant aldri bevisstheten og d\xc3\xb8de 1. oktober i St Martin p\xc3\xa5 Guernsey. Han var gift to ganger."